b'\n_START_ARTICLE_\nGiert Werring\n_START_SECTION_\nKunstnerisk virke\n_START_PARAGRAPH_\nWerring har bakgrunn som barnehagel\xc3\xa6rer, og begynte tidlig \xc3\xa5 inkludere dukketeater i sitt pedagogiske virke. Etter hvert ble han profesjonell dukkespiller, og etablerte sitt eget dukketeaterkompani Baldrian og Musa._NEWLINE__NEWLINE_H\xc3\xb8sten 1986 oppf\xc3\xb8rte Giert Werring og danske Ole Bruun-Rasmussen, som sammen kalte seg Dr\xc3\xb8mmespejlet, stykket \xc3\x98en p\xc3\xa5 Norsk Dukketeaterforenings figurteaterfestival p\xc3\xa5 Gol. En av de andre festivaldeltagerne, Thorbj\xc3\xb8rn Thorbj\xc3\xb8rnsen, skrev om denne forestillingen at_NEWLINE_\xc2\xab\xc3\x98en\xc2\xbb er vel blitt en dukketeaterklassiker, hvis ikke b\xc3\xb8r den bli det, fort. Det vare, nesten enkle spillet som er s\xc3\xa5 vanskelig m\xc3\xa5 f\xc3\xa5 noe til \xc3\xa5 r\xc3\xb8re seg i enhver innehaver av hjerte og sjel. Takk for \xc2\xab\xc3\x98en\xc2\xbb og takk for alt jeg l\xc3\xa6rte.\n_START_SECTION_\nDen Internasjonale Figurteaterfestivalen\n_START_PARAGRAPH_\nGiert Werring var i en \xc3\xa5rrekke primus motor for Den Internasjonale Figurteaterfestivalen, som ble arrangert p\xc3\xa5 S\xc3\xb8rlandet med spillesteder i ulike byer. Etter at Arendal kulturhus var innviet, valgte festivalen fra 2009 \xc3\xa5 legge flere av forestillingene dit.\n_START_SECTION_\nPriser og utmerkelser\n_START_PARAGRAPH_\nI 2001 ble Werring tildelt Kristiansand kommunes kulturpris for sitt arbeid med \xc3\xa5 formidle teaterkunst til barn. Kommunens kulturdirekt\xc3\xb8r Dagny Anker Gevelt begrunnet tildelingen som f\xc3\xb8lger: _NEWLINE_\xc2\xabI over 25 \xc3\xa5r har han gledet store og sm\xc3\xa5 med dukketeateret Baldrian og Musa. Som igangsetter av Figurteaterfestivalen har Werring satt Kristiansand p\xc3\xa5 det internasjonale kulturkartet. Som entusiastisk formidler, kursholder og vert for tilreisende studenter og kolleger, er han fremragende ambassad\xc3\xb8r for byen, og har med tyngde satt Kristiansand p\xc3\xa5 kartet innen internasjonalt figurteater\xc2\xbb._NEWLINE_Agder teater v/Giert Werring mottok i 2007 Tyrihansprisen, som deles ut av UNIMA Norge, \xc2\xabfor sitt arbeid for \xc3\xa5 sette fokus p\xc3\xa5 figurteater, s\xc3\xa6rlig gjennom \xc3\xa5 arrangere Den Internasjonale Figurteaterfestivalen\xc2\xbb.'